Pierre Lescure, war un dro « tad krouer » diwezhañ Canal+ ha kadoriad pennrener ar stroll, a oa bet dilamet eus e garg dec’h gant Jean-Marie Messier, kadoriad pennrener Vivendi Universal (VU). Hennezh en deus anvet Xavier Couture, rener ar skignañ evit TF1, da ren ar chadenn. Meur a zen o deus savet o mouezh abaoe ma’z eus bet embannet e oa bet tennet e garg digant Pierre Lescure. Hervez ar vrud e c’hallfe Jean-Marie Messier, zo kavet abeg en e zoare-merañ, bezañ unan eus renerien ar chadenn a-benn nebeut. Rebechiñ a reer dezhañ kas an traoù war-raok en un doare koumoulek.